Proxenia
In Graecia antiqua proxenia (προξενία) erat officium proxeni (πρόξενος), id est eius qui in civitate quadam civium alterius civitatis velut patrocinio fungebatur atque res eorum curabat, praesertim in iudiciis si necesse foret. Ita exempli gratia Cimon atque post eum Callias et post intervallum Alcibiades proxenus Lacedaemoniorum Athenis fuit. Saepe per illas necessitudines consilia civitatum quoque movere poterant in qualemcumque partem. Quarto saeculo Demosthenes Thebanorum proxenus ab Aeschine dicebatur. Nonnumquam etiam civis peregrinus proxenus honoris causa creari poterat atque publice ob merita sustentabatur. Ita secundum Diogenem Laertium Lacedaemonii Xenophonti apud se exsulanti proxeniam contulerunt ut quinto saeculo Athenienses Pindaro poetae quod Athenas 'Graeciae praesidium' appellasset. Quod aevo antiquo proxeni faciebant hodie faciunt qui plerisque linguis Europaeis consules dicuntur nec quicquam tamen commune cum consulibus Romanis habent.